Kuiergas op plaas oorval, aangerandDie slagoffer ná die aanval. Die foto is deur Maroela Media verbloem weens die grafiese aard daarvan. (Foto: Twitter) Die Wes-Kaapse polisie ondersoek ŉ saak van poging tot moord en die rig van ŉ vuurwapen nadat ŉ kuiergas Saterdag op ŉ plaas buite Citrusdal deur drie gewapende mans oorval en aangerand is. Sers. Noloyiso Rwexana, woordvoerder van die polisie, het aan Maroela Media gesê drie onbekende mans, gewapen met ŉ vuurwapen, ŉ mes en ŉ knopkierie, het die 68-jarige man met dié wapens gedreig voordat hulle hom op die plaas aangerand het. Volgens Ian Cameron, AfriForum se hoof van gemeenskapsveiligheid, het die slagoffer terugbaklei en is hy in die proses geslaan en met die mes gesteek. Die man kon egter daarin slaag om in die plaashuis in te vlug en die paniekknoppie te aktiveer waarna die verdagtes laat spaander het. Die polisie kon in dié stadium nie die naam van die man verstrek nie. Niemand is nog in verband met die voorval in hegtenis geneem nie.